Likumprojekts

**Grozījumi Likumā par ostām**

 Izdarīt Likumā par ostām (Latvijas Republikas Saeimas un Ministru Kabineta Ziņotājs, 1994, 15.nr.; 1996, 13.nr.; 1997, 9., 15.nr.; 1999, 24.nr.; 2000, 12.nr.; 2001, 9., 11.nr.; 2002, 23.nr.; 2003, 15., 23.nr.; 2005, 14., 24.nr.; Latvijas Vēstnesis, 2009, 194.nr.; 2010, 76., 118., 205.nr., 2013, 232.nr., 2016, 241.nr., 2019, 251A., 255A. nr.) šādus grozījumus:

1. Aizstāt 4., 7., 12. un 19. pantā vārdu “valdījumā” ar vārdu “pārvaldīšanā”.
2. 3. pantā pēc vārdiem “Ministru kabinets pēc” ar vārdiem “Satiksmes ministrijas, “;
3. 4. pantā:

izteikt piektās daļas pirmo teikumu šādā redakcijā:

“Ostas pārvalde valstij vai pašvaldībai piederošo zemi var izīrēt vai iznomāt, vai piešķirt apbūves tiesību, vai apgrūtināt to ar servitūtiem ēku un būvju, virszemes un pazemes komunikāciju celtniecībai vai citas saimnieciskās darbības veikšanai, it sevišķi attiecībā uz lietojuma vai būvlietojuma tiesībām.”;

papildināt piekto daļu ar jaunu teikumu šādā redakcijā:

“Ostas pārvalde darījumos ar pārvaldīšanā nodoto valstij un pašvaldībai piederošo zemi nes atbildību par visām nastām un ar savām darbībām trešajām personām nodarītajiem zaudējumiem.”;

papildināt pantu ar 5.1 un 5.2 daļu šādā redakcijā:

“(51) Ostas teritorijā esošos nekustamā īpašuma objektus valsts un pašvaldība var atsavināt, nododot tos viena otrai bez atlīdzības.

(52) Ostas teritorijā esošās valsts zemes, ēkas un inženierbūves ir nododamas tās valsts institūcijas valdījumā, kuras kompetencē esošās funkcijas īstenošanai attiecīgais nekustamā īpašuma objekts ir nepieciešams.”

papildināt sestās daļas pirmo teikumu pēc vārda “nomas” ar vārdiem “apbūves tiesības piešķiršanas”.

1. Izslēgt 5. pantā vārdus “ostas pārvaldes nolikumu un”.
2. Izslēgt 6. pantu.
3. 7.pantā:

izteikt pirmo un 1.1 daļu šādā redakcijā:

“(1) Ostas pārvalde Rīgas ostā un Ventspils ostā ir kapitālsabiedrība, kurā kapitāldaļas (akcijas) pieder valstij un var piederēt arī attiecīgajai pašvaldībai. Šī kapitālsabiedrība nodrošina ostas pārvaldes funkciju īstenošanu Rīgas ostā un Ventspils ostā, tā atrodas Satiksmes ministrijas pārraudzībā attiecībā uz šajā likumā, Rīgas brīvostas likumā un [Ventspils brīvostas likumā](https://likumi.lv/ta/id/41737-ventspils-brivostas-likums) noteikto ostas pārvaldes funkciju, uzdevumu un pienākumu īstenošanu un tās kapitāldaļas (akcijas) nav atsavināmas vai ieķīlājamas.

(11) Šā panta pirmajā daļā minētās kapitālsabiedrības kapitāldaļu (akciju) turētāja no valsts puses ir Satiksmes ministrija, Finanšu ministrija, Ekonomikas ministrija un Vides aizsardzības un reģionālās attīstības ministrija. Valstij piederošās kapitāldaļas (akcijas) tiek nodotas turējumā šādās daļās: Satiksmes ministrijas turējumā 40% no valstij piederošajām kapitāldaļām (akcijām), Finanšu ministrijas turējumā 20% no valstij piederošajām kapitāldaļām (akcijām), Ekonomikas ministrijas turējumā 20% no valstij piederošajām kapitāldaļām (akcijām) un Vides aizsardzības un reģionālās attīstības ministrijas turējumā 20% no valstij piederošajām kapitāldaļām (akcijām).”;

izslēgt 1.2daļu;

svītrot otrās daļas 1. punktu;

papildināt otro daļu ar 10., 11. un 12. punktu šādā redakcijā:

11) nodrošina Latvijas Ostu, tranzīta un loģistikas padomē akceptētās ostas attīstības programmas realizāciju;

12) organizē ostas izbūvi un ar ostas darbību saistītās infrastruktūras izbūvi ostas teritorijā atbilstoši ostas attīstības programmai;

izslēgt trešās daļas 1. un 4. punktu;

izteikt trešās daļas 6. punktu šādā redakcijā:

“6) izpēta ostas pakalpojumu pieprasījumu un piedāvājumu un nodrošina ostas pakalpojumu kompleksu, slēdzot līgumus ar komersantiem, vai arī sniedz šos pakalpojumus pati vai ar juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības, atbilstoši Eiropas Parlamenta un Padomes 2017. gada 15. februāra Regulai (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību;”;

papildināt trešo daļu ar 11., 12., 13. un 14. punktu šādā redakcijā:

“11) sniedz loču pakalpojumus;

12) pati vai ar juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības, veic citus maksas pakalpojumus, tostarp infrastruktūras apsaimniekošanu, navigācijas un tehnisko līdzekļu uzturēšanu, ledus laušanu, avārijas seku likvidēšanu, hidrogrāfiskos mērījumus, loču transfēru un navigācijas pakalpojumu nodrošināšanu ostā un ostas pievedceļos;

13) var nolemt velkoņu pakalpojumus sniegt pati vai izmantot juridiski patstāvīgu vienību, kuru tā kontrolē līdzīgi tam, kā tā kontrolē savas struktūrvienības;

14) nosaka ostas maksas un apstiprina pakalpojumu maksas robežlīmeņus saskaņā ar šo likumu, nodrošina ostas maksas un nomas (īres) maksas iekasēšanu;”

1. Izslēgt 8. un 9.pantu.
2. Papildināt likumu ar 8.1pantu šādā redakcijā:

“**8.1pants. Kapitālsabiedrības, kura nodrošina ostas pārvaldes funkciju īstenošanu Rīgas ostā un Ventspils ostā, akcionāru sapulces kompetence**

Papildus Publiskas personas kapitāla daļu un kapitālsabiedrību pārvaldības likumā noteiktajam kapitālsabiedrības, kura nodrošina ostas pārvaldes funkciju īstenošanu Rīgas ostā un Ventspils ostā, akcionāru sapulce pieņem lēmumus par:

1) vidēja termiņa darbības stratēģijas apstiprināšanu un īstenošanas uzraudzību;

2) vidēja termiņa budžeta apstiprināšanu;

3) iekšējās kontroles sistēmas apstiprināšanu.”

1. Aizstāt 10.panta otrajā daļā skaitli “1.2” ar vārdu “pirmajā”;
2. Izslēgt 12. panta otro un trešo daļu.
3. 13.pantā:

izteikt trešo daļu šādā redakcijā:

“(3) Ostas maksas un tarifus nosaka ostas pārvalde un publicē savā tīmekļvietnē. Ostas maksas paaugstinājumi stājas spēkā sešdesmit dienas pēc to publicēšanas.”;

papildināt pantu ar piekto un sesto daļu šādā redakcijā:

“(5) Kuģa aģents nodrošina noteikto ostas maksu un maksu par pakalpojumiem samaksu ostas pārvaldei, komersantiem un Latvijas Jūras administrācijai, kā arī to iekasēšanu no kuģa īpašnieka atbilstoši ostas pārvaldes noteiktajiem tarifiem un maksājumu kārtībai, kā arī Ministru kabineta 2017. gada 24. oktobra noteikumiem Nr. 634 “Valsts akciju sabiedrības "Latvijas Jūras administrācija" maksas pakalpojumu cenrādis.

(6) Kuģa īpašnieka vai operatora pienākums ir veikt samaksu par noteikto ostas maksu un maksu par pakalpojumiem līdz kuģu iziešanai no ostas, ja vien nepastāv cita vienošanās.””

1. Izteikt 14. panta otro daļu šādā redakcijā”

“(2) Desmit procenti no tonnāžas, kanāla, mazo kuģu, enkura un kravas maksas tiek ieskaitīti pašvaldības budžetā un izmantojami ar ostas darbību saistītās infrastruktūras attīstībai. Pašvaldība divas reizes gadā sagatavo atskaites ostas pārvaldei par piešķirto līdzekļu izlietojumu.”

1. 17. pantā:

izteikt pirmo daļu šādā redakcijā:

“(1) Ostas kapteinis ir ostas pārvaldes amatpersona, kas atbilstoši šim likumam, Jūrlietu pārvaldes un jūras drošības likumam, citiem normatīvajiem aktiem, kas nosaka ostas kapteiņa kompetenci, organizē un kontrolē kuģu satiksmi ostā un ostas pievedceļos, veic kuģošanas drošības kontroles funkcijas attiecībā uz kuģu satiksmi ostā, ostas akvatorijā, kuģu ceļos, piestātnēs un termināļos.”;

papildināt pantu ar 1.1 daļu šādā redakcijā:

“(11 ) Ostas kapteinis sagatavo un pēc saskaņošanas ar Jūras administrāciju un Valsts vides dienestu apstiprina noteikumus kuģu satiksmes organizēšanai un piestātņu ekspluatācijai ostā (turpmāk – Ostas noteikumi). Ostas noteikumus publicē ostas pārvaldes tīmekļvietnē.”;

papildināt pantu ar 31 un 32 daļu šādā redakcijā:

“(31) Ostas kapteinis var aizturēt kuģi uz laiku, kas nav ilgāks par 72 stundām, vai trim darba dienām (atkarībā no tā, kurš termiņš iestājas vēlāk), ja kuģis ir iesaistīts jūras negadījumā, radījis bojājumus ostas teritorijā esošajam īpašumam, radījis piesārņojumu vai citu Jūras kodeksā noteikto jūras prasību gadījumā, ar nosacījumu, ka nav iespējams operatīvi saņemt tiesas lēmumu par kuģa arestu.

(32)Kuģa aizturēšanu un tā atbrīvošanu ostas kapteinis veic saskaņā ar Jūrlietu pārvaldes un jūras drošības likumu, Jūras kodeksu un normatīvajiem aktiem par ostas valsts kontroles kārtību.”

1. 19. pantā:

izteikt ceturto daļu šādā redakcijā:

“(4) Pirmpirkuma tiesības uz zemi un citu nekustamo īpašumu ostas teritorijā neatkarīgi no tā piederības ir pašvaldībai. Rīgas ostas, Ventspils ostas un Liepājas ostas teritorijā pirmpirkuma tiesības uz zemi un citu nekustamo īpašumu ir kapitālsabiedrībai, kura veic attiecīgās ostas pārvaldes funkcijas. Ostas pārvaldei aizliegts pārvaldīšanā nodoto ostas zemi un citu tās pārvaldīšanā nodoto nekustamo īpašumu pārdot, mainīt, dāvināt vai citādi atsavināt, izņemot gadījumus, kas paredzēti šā panta septītajā daļā.”;

papildināt ar astoto daļu šādā redakcijā:

“(8) Visas sūdzības par Eiropas Parlamenta un Padomes 2017. gada 15. februāra Regulas (ES) 2017/352, ar ko izveido ostas pakalpojumu sniegšanas sistēmu un kopīgos noteikumus par ostu finansēšanas pārredzamību, pārkāpumiem izskata Satiksmes ministrija administratīvā procesa kārtībā, izņemot par pārkāpumiem konkurences jomā, kur sūdzības izskata Konkurences padome.”

1. Izteikt 26.pantu šādā redakcijā:

“**26. Mazās ostas pārvalde un tās struktūra**

1. Mazās ostas pārvalde ir pilsētas vai novada domes izveidota pašvaldības iestāde, kas nodrošina ostas pārvaldes funkciju īstenošanu pašvaldības teritorijā esošajā mazajā ostā.
2. Mazās ostas pārvaldes struktūru, ostas valdes un ostas pārvaldnieka tiesības un pienākumus nosaka ostas pārvaldes nolikums, ko apstiprina attiecīgā pašvaldība saskaņā ar Ministru kabineta apstiprinātu paraugnolikumu.
3. Mazās ostas pārvaldes sastāvā ir ostas valde, kas ir augstākā lēmējinstitūcija, un tai pakļauts izpildaparāts, kuru vada ostas pārvaldnieks.
4. Mazās ostas valdi izveido attiecīgās pašvaldības dome ne vairāk kā 10 locekļu sastāvā, iekļaujot tajā valdes priekšsēdētāju — pašvaldības amatpersonu, pa vienai Vides aizsardzības un reģionālās attīstības ministrijas, Ekonomikas ministrijas, Zemkopības ministrijas un Satiksmes ministrijas amatpersonai, kuru norīko attiecīgais ministrs, kā arī vienādās proporcijās pašvaldības deputātus un ostā funkcionējošo komercsabiedrību pārstāvjus.
5. Mazās ostas pārvaldnieku ieceļ ostas valde.
6. Mazās ostas valdes locekļa atlīdzību nosaka atbilstoši Valsts un pašvaldību institūciju amatpersonu un darbinieku atlīdzības likumam.
7. Mazās ostas pārvades nodrošināšanai pašvaldība var izveidot kapitālsabiedrību. Šādā gadījumā ostas pārvalde darbojas Publiskas personas kapitāla daļu un kapitālsabiedrību pārvaldības likumā un Likumā par ostām noteiktajā kārtībā.”
8. Svītrot Likuma 27. pantu.
9. Papildināt likumprojektu ar 28. pantu šādā redakcijā:

“**28. Apspriešanās ar ostas lietotājiem un citām ieinteresētajām personām**

Ostas pārvalde izstrādā un publicē savā tīmekļvietnē Kārtību, kādā notiek apspriešanās ar ostas lietotājiem un citām ieinteresētajām personām par tās maksu iekasēšanas politiku, tostarp gadījumos, kad ostas pakalpojumu sniegšanā tiek iesaistīts iekšējais operators.”

1. Papildināt pārejas noteikumus ar 16., 17. un 18. punktu šādā redakcijā:

“16. Lai nodrošinātu Rīgas un Ventspils ostas darbības nepārtrauktību:

 1) Ministru kabinets un Rīgas pilsētas pašvaldība deviņu mēnešu laikā no šā likuma spēkā stāšanās izvērtē iespējas un panāk vienošanos par kapitālsabiedrības izveidi ar vai bez pašvaldības līdzdalības un izveido kapitālsabiedrību Rīgas ostas pārvaldīšanai. Panākot vienošanos par kopīgas kapitālsabiedrības izveidi, tās pamatkapitālā tiek ieguldīta Rīgas brīvostas pārvaldei piederošā manta un aktīvi no valsts puses un pašvaldībai piederošā manta un aktīvi ostas teritorijā no pašvaldības puses ar nosacījumu, ka valsts pusei ir ne mazāk kā divas trešdaļas kapitāldaļu;

 2) Ventspils ostas pārvaldīšanu īsteno akciju sabiedrība “Ventas osta”, kuras pamatkapitālā deviņu mēnešu laikā no šā likuma spēkā stāšanās iegulda Ventspils brīvostas pārvaldei piederošo mantu un aktīvus no valsts puses un gadījumā, ja tiek panākta vienošanās ar Ventspils pilsētas pašvaldību par tās dalību kapitālsabiedrībā, - pašvaldībai piederošu mantu un aktīvus ostas teritorijā no pašvaldības puses ar nosacījumu, ka valsts pusei ir ne mazāk kā divas trešdaļas kapitāldaļu;

 3) deviņu mēnešu laikā no šā likuma spēkā stāšanās likvidēt atvasināto publisko personu - Rīgas brīvostas pārvaldi un Ventspils brīvostas pārvaldi - un nodot attiecīgās atvasinātās publiskās personas tiesības, saistības, mantu un finanšu līdzekļus kopā ar visiem saistītajiem pienākumiem, tiesībām un apgrūtinājumiem, tostarp kredītsaistības, šā likuma 7.panta pirmajā daļā minētajai kapitālsabiedrībai.

 17. Pašvaldība, pieņemot lēmumus par kapitālsabiedrības dibināšanu mazajās ostās, pieņem lēmumu par ostas pārvaldes tiesību un saistību pārņēmēju. Esošās ostas pārvaldes saistību apmērs izveidojot kapitālsabiedrību nedrīkst pārsniegt pašvaldības izveidotās kapitālsabiedrības pamatkapitāla apmēru.”

 18. Līdz brīdim, kad ostas kapteinis izdod Likuma 17. panta 11 daļā minētos noteikumus, spēkā ir esošie ostu noteikumi.

Iesniedzējs:

satiksmes ministrs T.Linkaits

Vīza: valsts sekretāre I.Stepanova